МАЦ1ИХЪАБАЗДЕ.

Щаяли лъаларо , цо х1икмат буго,

Х1алихьатаб г1амал чорхолъ бугезул,

Чорокал гьерсаца кверт1еги росун,

Какдезе бокьулеб цо-цо чиязе.

Щаяли лъаларо, лъие г1ололъун,

Г1умру мац1ихъабаз ч1ван лъолебали,

Гьодорал харбаца хагазе гьарун,

Харилъе борохьлъун хьирхьидулел щай?

Щаяли лъаларо, лъалеца бице,

Бихьаралда т1адги нусго щай лъолеб,

Инсан г1одовег1ан гьавиялдасан,

Гьев к1одолъизави кириги бугин.

Щаяли щаяли, ц1одорлъунги х1ан,

Ц1адаб х1ет1е лъолеб х1иллаял мац1аз,

Бицарабщиналъул х1исаб гьабулел,

Малаикзабиги к1очонцин гурищ.

Киг1ан ургъаниги жаваб щоларо,

Жундуллъун щай ругел г1адамазда гъорлъ,

К1игоязда гьоркьоб барщенги гьабун,

Бергьенлъи босанин рак1дай бохулеб.

Барщарал щиб бицун рекъезариго,

Рекъон бук1унарищ Бичасда цебе,

Цебесан ца бихьун, нахъасан мал бан,

Нахъе балагьалъе батулеб г1амал.

Дир диналъул яцал, дир муъминатал,

Мунагьаздаса нуж рик1к1ад хут1айги,

Хирияв Аллагьас бит1араб нухде,

Рак1ал кант1изарун киналго ккайги. 

Х.Таймасханова